“ชินโซ อาเบะ” สั่งรวมมาตรการกระตุ้นเศรษฐกิจ หวังจัดการปัญหาเงินฝืด
นายกฯญี่ปุ่นสั่งรวบรวมมาตรการกระตุ้นเศรษฐกิจ หวังจัดการปัญหาเงินฝืด-การแข็งค่าของเงินเยน
12 ก.ค. 2559

นายชินโซ อาเบะ นายกรัฐมนตรีญี่ปุ่น เปิดเผยว่า ได้สั่งการให้รัฐมนตรีกระทรวงต่างๆดำเนินการรวบรวมมาตรการกระตุ้นเศรษฐกิจเพื่อจัดการกับปัญหาเงินฝืด หลังการชะลอตัวในเศรษฐกิจเกิดใหม่และการแข็งค่าของเงินเยนได้ส่งผลกระทบต่อการฟื้นตัวของเศรษฐกิจญี่ปุ่น
ทั้งนี้ คาดว่ารัฐบาลญี่ปุ่นจะยื่นแผนงบประมาณเพิ่มเติมต่อที่ประชุมสภาไดเอทนัดพิเศษในฤดูใบไม้ร่วงนี้ และคาดว่าจะมีการพิจารณาในเรื่องของการออกพันธบัตรรัฐบาลเพิ่ม เพื่อเป็นเงินลงทุนให้กับโครงการต่างๆ เนื่องจากทรัพยากรการคลังยังไม่เพียงพอ
โดย สมาชิกสภานิติบัญญัติบางรายจากพรรคเสรีประชาธิปไตย (LDP) ซึ่งเป็นพรรครัฐบาล ได้เรียกร้องให้มาตรการกระตุ้นดังกล่าวมีวงเงินมากกว่า 10 ล้านล้านเยน (9.7 หมื่นล้านดอลลาร์)
อย่างไรก็ตาม มาตรการกระตุ้นล่าสุดนี้จะมีขึ้นในช่วงเวลาที่ญี่ปุ่นยังไม่สามารถหลุดพ้นจากวิกฤติเงินฝืดที่กินเวลามา 2 ทศวรรษได้ แม้ว่าทางธนาคารกลางญี่ปุ่นได้ประกาศผ่อนคลายทางการเงินขนานใหญ่แล้วก็ตาม
นอกเหนือจากการชะลอตัวของเศรษฐกิจจีนและเศรษฐกิจเกิดใหม่อื่นๆแล้ว การที่อังกฤษได้ลงประชามติถอนตัวออกจากสหภาพยุโรป (EU) ก็ได้เพิ่มความไม่แน่นอนต่อทิศทางเศรษฐกิจโลกเช่นกัน